**З А П И С Н И К**

од 59-та седница на Советот на Општина Прилеп, одржана

на 29.07.2021 година, со почеток во 12, оо часот

Седницата ја отвори и со неа раководеше Претседателот на Советот на Општина Прилеп, Еленче Tашковска.

Почитувани членови на Советот!

Ја отворам 59-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 25 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина-Прилеп г-дин Илија Јовански, предлагачите на материјалот, како и претставниците на средствата за јавно информирање.

Пред да го утврдиме дневниот ред, записникот од 58-та седница го ставам на гласање?

Дали има забелешки по записникот?

Бидејќи никој не се јавува за збор, ги молам членовите на Советот поедниечно да се изјаснат

Кој е „за“ усвојување на записникот од 58-мата седница?

Кој е „против“, кој е „воздржан“?

25 членови на советот гласаа „за“.

Констатирам дека Записникот е усвоен.

За дневен ред на оваа седница ги предлагам следните прашања:

**Д Н Е В Е Н Р Е Д**

1. Предлог-Измени и дополнувања на Буџетот на Општина Прилеп за 2021 година.

2. Предлог-Одлука за измени на Одлуката за извршување на Буџетот на Општина Прилеп за 2021 година.

3. Предлог-Измени и дополнувања на Програма за субвенционирање на јавните комунални претпријатија основани од ЕЛС Општина Прилеп, за 2021 година.

4. Предлог-Измени на План на развојни програми на Општина Прилеп за 2021 година.

5. Предлог-Решение за избор на Командир на Полициска станица од општа надлежност-Прилеп.

6. Предлог-Одлука за давање согласност на Консолидираната сметка за 2020 година од ЈКП„Комуналец“ и ДООЕЛ „Терминал-Комуналец“- Прилеп.

7. Предлог-Одлука за давање согласност на тримесечниот извештај за финансиското работење на ЈКП „Комуналец“- Прилеп за период од 01.04.2021 година до 30.06.2021 година.

8. Предлог-Одлука за давање согласност на тримесечниот извештај за финансиското работење на ЈКП „Водовод и канализација“- Прилеп за период од 01.04.2021 година до 30.06.2021 година.

9. Предлог-Одлука за давање согласност на Годишен план за вработување во 2022 година, на ЈОУ Дом за стари лица „Киро Крстески- Платник“-Прилеп.

10. Предлог-Одлука за давање согласност на тримесечниот извештај за финансиското работење на ЈОУ Дом за стари лица „Киро Крстески-Платник“-Прилеп за период од 01.04.2021 година до 30.06.2021 година.

11. Предлог-Решение за именување претставник на Општина Прилеп во Училишниот одбор на ООУ „Добре Јованоски“ - Прилеп.

12. Предлог-Решение за разрешување и именување на член во Надзорниот одбор на ЈКП „Комуналец“ - Прилеп.

Предлагам дневниот ред да биде дополнет со две точки и тоа:

1. Предлог-Програма за изменување и дополнување на Програмата за уредување на градежно земјиштето на подрачјето на Општина Прилеп за 2021 година.

2. Предлог-Програма за измена и дополнување на Програмата за финансирање на изработка на урбанистички планови на територијата на Општина Прилеп за 2021 година.

Дали има предлог за измена или дополнување на дневниот ред?

Повелете. Повелете г-дине Проданоски, па вие г-дине Ајдини.

**ДЕЈАН ПРОДАНОСКИ:**

Добар ден. Почитувана Претседателке на Совет, почитувани советници, почитуван Градоначалник, гости и присутни на седницава.

Но, еве најавуваме за збор на седницава, за збор по две работи, прво бараме како советничка група точката број 5 да се тргне од дневниот ред. Причините се добро познати и мислам дека добро ги разгледавте и мислам дека Советот се доведува во неповолна ситуација, посебно Претседателот на Совет, да се одлучува за една ваква точка за процес кој што нема разрешница и кој што не треба да биде поставен на разгледување на седница на Советот затоа што сметаме дека тука има противзаконски дејствија, кои се вршени во Министерството за внатрешни работи и сега значи жарот му се фрла на Советот на Општина Прилеп. Гледам дека не се откажувате од откажување на точкава на дневен ред, еве и Ве предупредив, не сфаќајте го како закана, дека ова е еве противзаконско решавање за работи во кои што има постапки, кои што се во тек и не е дозволено да се разгледува, односно да се назначува нов Командир на ПС во Прилеп. Согласно членовите од Законот за работни односи и Законот за полиција е добро и изричито кажано дека секое работно место, кое што е ставено во мирување стои така и до моментот додека не се промени. Решението за мирување нема основ законски да се пристапи кон избор на нов командир. Која е интенцијата и целта незнам.

**ЕЛЕНЧЕ ТАШКОСКА:**

Предлогов Ве молам, задржете се на предлозите.

**ДЕЈАН ПРОДАНОСКИ:**

Добро знаете Вие, еве Ви ги кажав опасностите. Еве да најавам дека советничката група на ВМРО – ДПМНЕ нема да учествува за расправа за таква точка.

И уште една работа, барам дополнување на дневниот ред со уште една точка и да биде: Предлог – Информација со исцртаните ликови муралите кои што се низ градов, низ центаров на градов, затоа што постојат многу отворени прашања на тоа и мислам дека Советот да посвети внимание, затоа што ние како Совет имаме донесено Предлог – Програма и усвоено како Програма на Градоначалникот за поставување на спомен-обележја на значајни ликови. Досега како материјал нема стигнато до нас како е дојдено до оваа работа. Дали до Општина Прилеп има дојдено некое барање за исцртување на овие муралите? Ако има треба да ја видиме, барањето да го видиме, Советот да изврши промена на Програмата за поставување на спомен – обележја. Мислам дека заслужува точкава да се разгледа од Советот затоа што се поставуваат на објекти кои што се во центарот на градот, се колективни, се јавни објекти, за кои што мислам дека треба согласно прозиваните законски прописи да се донесе одлука на Советот затоа што треба да се промени Програмата за поставување на спомен-обележја затоа што Стале Попов, колку што знаеме дека е Стале Попов, колку што знаеме едниот лик е Стале Попов, другиот од медиумите и од Градоначалникој кој што се пофали, едниот лик е од Блаже конески, другиот е Стале Попов. За Стале Попов во Програмата стои дека треба да се изработи скулптура од траен материјал, односно дека треба да биде од мермер, а сега се прави мурал. И прашањата се отворени затоа што се косат и со Законот за јавна чистота и со ова што е и за споменици и за спомен-обележја поставување. Сметам дека заслужува внимание и дека е сериозна работава и треба Советот да разгледува ваква една точка. Благодарам.

**ЕЛЕНЧЕ ТАШКОВСКА:**

Ви благодарам г-дине Проданоски, г-дине Ајдини повелете.

**САМИ АЈДИНИ:**

Добар ден почитувана Претседателке на Совет, почитуван Градоначалник, почитувани колеги и гости, јас имам едно дополнително прашање за дневен ред, кое што директно ќе го поставам, а тоа е во делот на Ребалансот на Буџетот, кој што што го имаме за 2021 година, амандмански нека биде како дополнување за финансирање на џамијата и на црквата по 1.000.000 денари. Затоа што кондиционо Буџетот може тоа да го претрпи, да го има, затоа што гледам дека добра волја нема за тоа, па еве заедно тука сите како советници, веќе како амандман, еве моето барање како амандман ќе биде прифатено, ќе разговараме имаме аргументи. Можеме да дејствуваме сите заедно и да ги помогнеме затоа што им треба. Ова не е измислица, токму на еден состанок кој што го имавме пред 3-4 дена, токму во делот на соработка и теоизам помеѓу исламските оџи и поповите кои што беа повикани од црквите, дојде до став дека треба да се помогнат затоа што навистина имаат потреба од средства и така да го изразија тоа задоволство ете преку мене како советник, затоа што бев поканет на таа средба, да го пренесам нивното барање, токму и да ja искористам оваа седница, затоа што сепак имаме Ребаланс да можеме да ги гласаме и да им помогнеме. Тоа е добробит на сите, нема никаква политика, нема никаква позадина, само од хуманитарен карактер и добра волја, како и да ја продолжиме традицијата која што ја имавме претходно за помагање на џамиите и црквите. Ви благодарам.

**ЕЛЕНЧЕ ТАШКОВСКА:**

Ви благодарам г-дине Ајдини. Дали некој друг се јавува за збор? Повелете г-дине Китаноски.

**АЛЕКСАНДАР КИТАНОСКИ:**

Почитуван Претседател на Совет, почитувани советници, почитуван Градоначалник,

Со оглед на тоа што имаме барање од советничката група на ВМРО – ДПМНЕ, барање за дополнителна точка по однос на муралите, барам кратка пауза од 5 минути ради дополнителни консултации со нашата советничка група.

**ЕЛЕНЧЕ ТАШКОВСКА:**

И од г-динот Ајдини предлогот да го разгледате.

**АЛЕКСАНДАР КИТАНОСКИ:**

Исто така и за амандманите, али колегата .... колегата Ајдини да беше коректен и да ги доставеше пред Комисија, за да се разгледа на Комисија, не само на седница на Совет. Тоа е околу амандманите. Барам 5 минути пауза.

**ЕЛЕНЧЕ ТАШКОВСКА:**

Пет минути пауза и продолжуваме.

(После паузата)

**ЕЛЕНЧЕ ТАШКОВСКА:**

Добро колеги советници ви благодарам за трпението, но дополнително мораше да прибереме информации по однос на предлозите дадени од страна на коегите советници. Сега како што е деловнички го ставам на гласање предлогот на г-динот Проданоски. Повлекување на петтата точка од дневниот ред, а тоа е: Предлог - Решение за избор на Командир на Полициска станица од општа надлежност-Прилеп.

Кој е „за“ повлекување на петтата точка од предогот на дневен ред?

Кој е „против“, кој е „воздржан“?

10 членови на Советот гласаа „за“, 15 „против“ и 1 „воздржан“.

Констатирам дека со 10 гласови „за“, 15 „против“ и 1 „воздржан“, предлогот се отфрла.

За дополнувањето на втора точка Информација за поставените мурали бидејќи до Советот проверивме, еве преку службите за организирање на седници на Совет, нема доставено никакво барање, по однос на оваа точка на оваа седница не би можеле да дискутираме, предлагам за следната седница да ја задолжиме Марија да се прибави информација и за следната седница да биде таа информација проследена до советниците.

**МАРИЈА МАРКОСКА – ТРАЈАНОСКА:**

Се извинувам, доколку стигне допис до Советот, колку се надлежностите на службите за организирање на седници, се доставува до вас советниците. Јас не можам да си земам за одговорност да прибавам информации во нешто што не постои, затоа што мојата обврска беше за време на оваа пауза се обратив до архива, до Совет нема стигнато никакво барање.

**ЕЛЕНЧЕ ТАШКОВСКА:**

Значи, во овој момент можеме само предлогот да го ставиме на гласање, па, ако во иднина стигне некакво барање до Советот, тогаш да одлучуваме и да расправаме по однос на таква точка.

Го ставам на гласање предлогот на г-динот Дејан Проданоски – Предлаог Информација за муралите.

Кој е „за“? Кој е „против“, кој е„воздржан“?

Ви благодарам.

11 членови на Советот гласаа „за“, 15 „против“.

Констатирам дека со 11 гласови „за“, 15 „против“, предлогот е отфрлен.

И по однос на третиот предлог на г-динот Сами Ајдини. Г-дине Ајдини бидејќи не доставивте никаков материјал до нас, предпоставувам дека ќе бидете коректни до нас точкава.... предлогот да го повлечете и во иднина.... повелете.

**САМИ АЈДИНИ:**

Ви благодарам почитувана Претседателке, еве ќе бидам коректен кон вас и кон Советот. Предлогот ќе го повлечам да, ама во текот на утрешниот ден, ќе седнам заедно со тимовите, ќе го сработам како Предлог-Амандман, ќе го поднесам до Секторот за финансии, претежно до раководителот, кој што се договоривме раководителот да го достави до Комисијата и Комисијата да одлучува по барањето. Ви благодарам.

**ЕЛЕНТЕ ТАШКОВСКА:**

Ви благодарам. Ви благодарам г-дине Ајдини. Бидејќи завршивме со предлозите од ..... повелете г-дине Проданоски.

**ДЕЈАН ПРОДАНОСКИ:**

Процедуралнава забелешка се должи на тоа што сметам дека пак Советот се довердува во заблуда, затоа што бараме Информација или кои материјали ние треба да ги доставиме или барања за да се разгледува точката на дневен ред? Си има пропишани закони и одредби и вика дека према Законот за јавна чистота член 17 е јасен и вели дека: На јавни објекти и колективни индивидуални станбени и деловни објекти забрането е исцртување графити, поставување на светлечки реклами и билборди, како и лепење на плакати. По исклучок од ставот 1 на овој член, на места и објекти определени за таа намена од страна на... се извинувам значи има места и објекти определени за таа намена од страна на општините, Општината на градот Скопје и општините, можат да се поставуваат светлечки реклами итн. Значи се бара одобрение, односно се бара да се достави барање до Општина Прилеп поврзано со исцртувањата на тоа. Ако има стигнато барање, тоа беше прашањето и отворањето на оваа точка, да добиеме информација како е процесуирано барањето и врз основа на што е одговорено, затоа што муралите се веќе завршени. И таа е информација која што треба да биде. По два месеци, еве сега ве предупредивме, значи во два месеци ништо не важи, а за тоа ќе си побараме одговорност за вршење на тоа. Ако е за спомен обележје или поставување на споменици и тука забележуваме зошто е прескокнат Советот на Општината Прилеп, ова е во заштита на Советот на Општината Прилеп. И затоа беше побарано информација, требаше службите, паузата додека беше, можеше да ја искористите и ако има барање доставено до Градоначалникот, треба да го имаме овде, на очиглед овде на сите Советници, затоа што е институција која што е основач на сите други останати институции.

**ЕЛЕНЧЕ ТАШКОВСКА:**

Ви благодарам господине Проданоски. Кажавме дека до Советот нема никакво барање, за следната седница се обврзуваме да добиеме информации.

**ДЕЈАН ПРОДАНОСКИ:**

Ние како советничка група ќе си продолжиме за запазување на законитоста.

**ЕЛЕНЧЕ ТАШКОВСКА:**

Ви благодарам господине Проданоски.

Бидејќи ги исцрпивме предлозите за измени и дополнување на дневниот ред, предложениот дневен ред од страна на Претседателот на Совет го ставам на гласање.

Кој е „за“ усвојување на вака предложениот дневен ред?

Кој е „против“, кој е „воздржан“?

Ви благодарам.

16 членови на советот гласаа „за“ и 1 „воздржан“.

Констатирам дека со 16 гласови „за“ и 1 „воздржан“, дневниот ред е усвоен.

По **ПРВАТА** точка од дневниот ред: - Измени и дополнувања на Буџетот на Општина Прилеп за 2021 година, пред да отворам претрес, го повикувам претседателот на Комисија за финансирање и буџет, г-дин Александар Китаноски да го поднесе извештајот по однос на овaa точкa.

**АЛЕКСАНДАР КИТАНОСКИ:**

Благодарам почитувана Претседателке.

Почитувани Советници, Почитуван Претседател на Совет, почитуван Градоначалник,

Комисијата за финансирање и буџет ги разгледа Измените и дополнувањата на Буџетот на Општина Прилеп за 2021 година. Во консолидираниот биланс на приходи за периодот Јануари – Јуни 2021 година остварени се приходи од 662.026.415 денари од кои Основниот буџет има остварено приходи од 196,3 милиони денари, приходите од наменски дотации се 374,4 милиони денари, приходи од самофинансирачки активности 14,9 милиони денари и Буџетот од донации има остварено приход од 9,2 милиони денари. Со Предлог-Измените на Буџетот, приходите на косолидираниот биланс се зголемувааат за 106.846.000 денари или 7,57 % во однос на проекциите со Буџетот. Со оглед на тоа што Владата заклучно со 28.07. не даде мислење во врска со пренесените вишоци од дотациите, од дотациите кои се останати од 2020 година, тие вишоци. Комисијата го разгледа овој Ребаланс на денешната седница заедно со дополнителниот материјал, кој го добивме во текот на вчерашниот ден. Дополнителниот материјал се однесува на Буџетот од дотации со кои се врши пренесување на пренесените вишоци на приходи од 2020 година во вкупен износ од 73.064.000 денари. Комисијата ги усвои и двата амандмани, кои беа пренесени од Секторот за финансиски прашања и истите се составен дел на Измените на овој Буџет. Ви благодарам.

**ЕЛЕНЧЕ ТАШКОВСКА:**

Благодарам г-дине Китаноски. Отворам претрес по точкaта.

Дали некој од членовите на Советот бара збор? Повелет г-дине Звездакоски.

**ДРАГЕ ЗВЕЗДАКОСКИ:**

Почитуван Претседател на Совет, почитувани советници, почитуван Градоначалник, почитувани представници од јавните претпријатија, представниците од локална, почитувани гости,

Пред се морам да побарам едно оправдување од Вас сосветниците за доставувањето на материјалот за Ребалансот во последен момент, кога дојдовме во еден временски теснец, каде што не можевте квалитетно да го разгледате материјалот и квалитетно да дискутираме на денешнава седница, јас од тие причини ќе ви дадам одредени показатели за кои што мислам дека ќе ви олеснат во вашето објаснување и дека ќе ви олеснат за овој Предлог – Ребаланс. Чекавме согласност од Влада на вашата одлука што ја донесовте во месец Мај за префрлање на средствата од вишоци од блок дотации и основно, средно образование и градинки до вчерашниот ден заклучно имавме мислење и моравме денес да одлучуваме, односно да го подготвиме дополнителниот материјал со тоа што трошоците на приходи за основно, средно образование и градинки, да ги вградиме во нивните програми, односно да ги ставиме во функција на единките корисници на Буџетот. Со вака дополнителниот материјал, кој што ви беше ставен на располагање вчера доставен по меил, Консолидираниот Буџет на Општината се проектира на износ од 1.000.590.348 денари, односно поголем е за 179.367.000 денари, односно 12,71 %. Основниот Буџет поголем е за 86.596.000 денари, односно за 15,81 %. Буџетот од дотации е поголем за 73.064.000, односно 90,77 %. Буџетот од дотации е поголем за 18.445.000 денари, односно за 54,48 % и Буџетот од самофинансирачки активности е поголем за 1.303.000 денари, односно 1,59 %. Кај зголемувањето на приходите на Основниот Буџет 86.576.000 денари. Зголемувањето се однесува на одредени категории на приходи. Даночните приходи се зголемуваат за 32.890.000 денари, неданочните приходи за 500.000 денари, капиталните приходи за 26 милиони денари и трансферите и дотациите за 27.726.000 денари. На што го темелевме зголемувањето на приходите кај Основниот Буџет? Прво на остварувањето на приходите на Основниот Буџет за периодот 1-ви Јануари -28-ми Јули 2021 година, податоци со кои располагаме во Секторот за финансиски прашања за реализација на планираните приходи оваа година. Оваа година, значи заклучно со вчерашниот ден, Основниот Буџет остварил 228.700.221 денар, што во споредба со истиот период од 2020 година е зголемување за 60.000.000 денари, односно минатата година за истиот период 1-ви Јануари 28-ми Јули, Основниот Буџет реализирал приходи од 168.084.552 денари. Зголемувањето на приходите во Основниот Буџет изразено е со висок процент кај данокот на имот од физички лица. Оваа година за споменатиот период остварени се приходи од данок на имот од физички лица во износ од 8.600.000 денари, во однос на 5.100.000 денари за минатата година. Данокот на промет на имотно-правни лица реализиран е од 7.977.000 денари на спроти 935.000 минатата година. Данок на наследство и подарок реализиран е со 3.668.470 денари на спроти 1.264.000 за минатата година. Данокот на промет на недвижности и права реализиран е во износ од 25.023.000 денари во однос на 15.577.000 минатата година. Позитивно движење има и кај комуналната такса за истакнување на фирми, реклами и објави во износ од 2.585.000 денари, на спроти 211.000 денари. Зголемување имаме и кај комуналната такса за користење на јавно осветлување од 35.236.000 во споредба со 31.985.000 денари. Имаме позитивно движење и кај надоместокот за уредување на градежно земјиште. Минатата година биле остварени 2.500.000 денари, оваа година се остварени за истиот период 4.579.000 денари. Позитивно движење имаме и кај надоместоците, односно концесиските надоместоци за користење на минерални суровини. Притоа има зголенување и кај концесиите од земјоделско земјиште во сопственост на државата каде што во овој период реализирани се 6.925.000 денари, на спроти минатогодишните 3.452.000 денари. Во овој период исто така реализирани се капитални трансфери од други нивоа на власт од 18.238.000 денари од Агенцијата за финансиска поддршка на земјоделието и руралниот развој за превземените обврски по договорот со изведувачот „Семе кас“ од минатата година за реализација на локалниот пат Волково – Чумово – Манастир „Св. Никола“. Кај вака зголемените приходи ги реалоцираме на расходната страна во следните Подпрограми: Подпограма Капитални трошоци на Општината ја зголемуваме за 7.500.000 денари. Измената на јавно осветлување за 4.500.000 денари, изградба на локални патишта и улици за 41.357.000 денари, други комунални услуги – капитални трошоци 6.477.000 денари, капитални трошоци урбана опрема 520.000 денари и спорт и рекреација – капитални расходи 4.920.000 денари. Посматрано по категории на трошоци Основниот Буџет ги претрпи следните измени со Предлог-Измените и дополнувањата: Во категоријата плати, наемнини и надоместоци се врши намалување со Буџетот на планираните расходи за 2.344.000 денари. Категоријата стоки и услуги се зголемува за 22.251.000 денари. Субвенции и трансфери се зголемува за 30.781.000 денари од кои што 24.000.000 најмногу за субвенционирање на годишните оперативни програми на ЈКП „Комуналец“, 6 милиони за финансирање на Годишната Програма на ЈП за ПУП и 771.000 денари одат во Програмата Заштита на животна средина Р10, за обрезбедување на средствата за кои што вие на претходна седница одобривте средства за исплата на субвенции за клими за сите оние кои што ги исполнуваат условите, тоа беше зголемување на планираните 4 милиони на 4.781.000 денари. Социјални трансфери зголемуваме за 630.000 денари. Капиталните расходи ги зголемуваме за 35.268.000 денари, со што вкупните капитални расходи со Ребалансов се проектираат на 289.682.000 денари или 45,68 %. Додека како што спомнав зголемувањето на рсходите кај другите делови на Буџетот блок дотации, самофинансирачки активности и донации е во согласност со потребите и барањата на единките корисници на Буџетот. Ви благодарам.

**ЕЛЕНЧЕ ТАШКОВСКА:**

Ви благодарам г-дине Звездакоски. Дали некој друг се јавубва за збор? Повелете г-ѓо Стерјовска – Локвенец.

**ИРЕНА СТЕРЈОВСКА – ЛОКВЕНЕЦ:**

Добар ден почитувана Претседателке на Совет. Добар ден колеги советници. Добар ден раководители на ЈП и гости. Денес на дневен ред пред нас советниците имаме на разгледување точка која што е една од најважните за работата на Општината. Денес го разгледуваме Ребалансот 2021 година. Од материјалите кои ни беа доставени од кои што ги разгледувавме детално, можиме да извлечеме едноставен и единствен заклучок, а тоа е дека овој Ребаланс е проектиран освен за субвенции и трансфери, скоро и за ништо друго. Субвенции и трансфери кои имаат за цел да ја прикријат досегашната неспособност на оваа власт и погрешните политики. Од тоа што не е раздвоен овој Ребаланс може да се види јасно и од фактот што Развојната програма стара Реконструкција на старата прилепска чаршија, која што се предвидуваше неколку години како Развоен Проект а град Прилеп, еве дојде моментот и да се бриши од проекциите на Ребалансот. Јас искрено застанувам на страната на Прилепчани што ќе бидат разочарани, незадоволни од вашето изборно ветување и од развојните програми во кои што ветувавте дека ќе ја реконструирате старата Прилепска чаршија. Значи сакам да потенцирам уште еднаш дека овој Ребаланс е исклучиво е наменет за проектирање на социјални субвенции и трансфери, кои треба да вршат поткуп на гласачи на следните локални избори. Но има разлика меѓу вас и нас советниците од моментално од опозицијата од Советот на Општина Прилеп. Разликата е во тоа што ние ги следиме потребите и интересите на нашите сограѓани. Токму поради тоа денес и на Комисијата за финансирање и буџет од моја страна како представник на советничката група на ВМРО – ДПМНЕ и коалицијата поднесовме неколку амандмани. Јас сега повторно ќе ги презентирам амандманите. Педлог – амандман 1. Во делот на билансот на расходи во колоната буџетски расходи Програмата Е00 Општинска администрација предвидуваме ставката привремени вработувања да се намали за 10.000.000 денари. На сметка на тоа истите средства да се алоцираат или да се пренаменат во Програмата ЈГ0 – Изградба на системи за водоснабдување или расходна ставка – Изградба а капацитети за водоснабдување да се зголеми за 10.000.000 денари. Како што кажав ова беше Предлог – амандман број 1.

Предлог – амандман број 2. Предлагаме Програмата Ј70 – Одржување и користење на паркови и зеленило, поточно огромниот износ на субвенции кои што ги добиваат јавните претпријатија да се намали за 14.000.000 денари, а истите тие средства да бидат пренаменети или алоцирани во Програмата ЈА0 – Изградба на јавно осветлување, поточно изградба а капацитети во енергетиката, да се зголеми за 14 милиони денари.

Предлог – амандман број 3. Предлагаме во Програмата Ј70 – Одржување и користење на паркови и зеленило, тоа е истата Програма субвенционирање на јавните комунални претпријатија, која што постојано е во раст да се намали за 10.000.000 денари и и истите да се преалоцираат во Програмата ЈИ0 – Изградба на системот за одведување и пречистување на отпадни води да се зголеми за 10.000.000 денари. И секако интересот наш е и посебно наменет е и кон младите и кон талентираните и предлагаме уште 1 аманндман,а тоа е А00 – Совет на општината, да се намали еднократната парична помош и помош во натура за 761.000 денари и истите да се преалоцираат во Програмата Л00 – Спорт и рекреација и посебна ставка – стипендии за поддршка а млади таленти да се зголеми за 761.000 денари. И покрај тоа што раководителот на Секторот за финансии не ги прифати на Комисијата овие амандмани, јас барам поддршка од сите присутни во Советот на Општина Прилеп, да излезете надвор од партиските стеги и да дадете поддршка за овие амандмани, кои се амандмани кои ќе бидат во интерес на сите Прилепчани и сите категории на луѓе. А незнам до каде ќе се оди со зголемување на субвенциите за ЈП, подолу имаме точка на Програмата за субвенционирање каде што се изменува, каде навистина значително се издвојуваат средства за финансирање а овие три претпријатија „Пазари“, на ЈКП „Комуналец“ и ЈП за ПУП, навистина незнам зошто не сакате да најдете друг начин за финансирање и одржување на овие претпријатија. Токму вие од страната како опозиција кога бевте, го критикувавте овој начин на финансирање на јавните претпријатија. Јас жалам што не најдовте начин, еве сега од позиција на позиција да бидете креативни и да најдете начин како овие претпријатија да бидат финансиски стабилни и независни во толкава мера од оснивачот тоа е Општината Прилеп и Советот.

**ЕЛЕНЧЕ ТАШКОВСКА:**

Се извинувам колешке Стерјовска.

**ИРЕНА СТЕРЈОВСКА – ЛОКВЕНЕЦ:**

Исто така сакам да потенцирам дека најверојатно

**ЕЛЕНЧЕ ТАШКОВСКА:**

За субвенционирање имаме точка таму ќе се дискутира.

**ИРЕНА СТЕРЈОВСКА – ЛОКВЕНЕЦ:**

Субвенционирање, тие се вградени и проектирани. Претседателке ради дигресија Ве молам не ми влегувајте во збор, некако многу Ви влезе во практика, а земам збор, обавезно ми влегувате во збор, незнам зошто? Па цело време, а земам некогаш збор...

**ЕЛЕНЧЕ ТАШКОВСКА:**

Само за Ребалансот треба да зборуваме.

**ИРЕНА СТЕРЈОВСКА – ЛОКВЕНЕЦ:**

Па за Ребалансот, субвенциите не се вградени во Ребалансот?

**ЕЛЕНЧЕ ТАШКОВСКА:**

Повелете, повелете.

**ИРЕНА СТЕРЈОВСКА – ЛОКВЕНЕЦ:**

Како повелете, сега ќе видите дека баш субвенциите се вградени и цел Ребаланс е само субвенционирање.

**ЕЛЕНЧЕ ТАШКОВСКА:**

Ви благодарам.

**ИРЕНА СТЕРЈОВСКА – ЛОКВЕНЕЦ:**

Субвенции и трансфери, за што да зборувам друго? Да зборувам и за тоа дека не го слушавте гласот на опозицијата во мај месец кога велевме дека не треба да ги земате средствата од основното и од средното образование. Вишок на средства, кои што ни останаа поради ова и ова. Знаеме и поради што. Вие сакавте да им ги земете и да ги алоцирате во други капитални проекти, да не ги оставите менаџерите, да ги охрабрите, да бидат похрабри покреативни да вложат бонус во училиштата, нешто што секојдневно нашите деца треба да го уживаат. Во подобри услови да учат. Сакавте да ги земете тие средства. Меѓутоа кога наидовте ... уште еднаш се докажа дека Господ е со нас, ете и Министерсвото за образование не ви ја прифати таа одлука. Сношти, затоа и касно добивавме нови дополнувања по Ребалансот, еве да бидеме човечки го прифаќаме извинувањето за таквата ситуација на раководителот на Сектор за финансии. Но, уште еднаш ќе потенцирам, делувате автократски. Не сакате да не слушате кога кажуваме дека навистина нема потреба од некои мерки и одлуки кои што ги носите, кои што после ви ги враќаат. Колкку пати ви се имаат вратено вакви одлуки. За наредна седница тоа ќе го спремам и овдека тоа ќе го кажам. Колку пати само ви се враќа од глава. А инаку имавме и други амандмани, коишто се однесуваа баш за образованието, но ајде да бидеме коректни, ги тргнавме затоа што на некој начин ни се поклопуваат со тоа што сношти доцна стигна како материјал од Секторот за финансии. Јас уште еднаш морам да констатирам дека со овој Ребаланс не гледаме ништо, нешто што ќе го видат и граѓаните и ќе го осетат за добро на своја кожа. Благодарам.

**ЕЛЕНЧЕ ТАШКОВСКА:**

Ви благодарам и вас. Дали некој друг се јавува за збор? Повелете г-дине Звездакоски.

**ДРАГЕ ЗВЕЗДАКОСКИ:**

Ќе се обидам на почитуваната советничка Локвенец да и одговорам, Стерјовска – Локвенец, се извинувам, на нејзините забелешки. Прво карактерот на ребалансираниот предлог, измените и дополнувањата на Буџетот колку е развоен. Јас го спомнав во почетното излагање, значи со овој Ребаланс планираните 254.414.000 денари капитални расходи со Буџетот за 2021 година ги зголемуваме на 289.000.682 денари односно за 35.000.268 денари, со што капитални, проектираните капитални расходи во ребалансираниот буџет учествувааат со високи 45,68 %, што јас не би се согласил, што така високиот процент на капитални расходи во Ребалансот не му дава развоен карактер на Буџетот. Во однос на предлог-амандманите коишто беа доставени на самата комисиска расправа, јас се изјаснив на Комисија и сега истото ќе го повторам. Во однос на првиот Предлог-амандман - намалување на планираните средства за планирани вработувања во износ од 10 милиони денари и алоцирање во Програма ЈГ0 – Изградба на системи за водоснабдување, не можеме да го прифатиме од следните причини. Прво времените вработувања се со договор. Имаме јавна набавка со Агенција за вработување. Еден дел од вработените преку Агенција за вработување во изминатиов период од годинава, се стекнаа со статус на постојано вработени во општинската администрација. Тоа што можеше да се дозволи е намалување на планираните 20 милиони денари расходи за привремени вработувања на 18 милиони денари. Оставивме средства во износ од 18 милиони денари затоа што покрај платите на времено вработените има и одредени законски надоместоци, тоа се К 15 регрес за годишен одмор, што ќе се исплати во наредниов период на вработените преку Агенција, кои што го исполнуваат и стекнуваат по законскиот однос и бонус плата за пожарникарите, кои се времено ангажирани преку Агенцијата за времени вработувања. Тој веќе налог е трансфериран и тие средства се веќе легнати на Агенцијата за времени вработувања и ќе бидат исплатени. Значи обврската по договор со Агенција за времени вработувања не ни дава за можност ние да ребалансираме од тие средства. Притоа во Програмата алоцирањето на средствата во Програмата ЈГ0 – Изградба на системи за водоснабдување, освен Проектот за одржување потисен цевковод во село Канатларци од новиот бунар кој што беше изграден во 2020 година до резервоарот која што постапката за јавна набавка е при самиот крај, друг проект за водоснабдување во Општинава нема готов со одобрение, со кој што би се финансирал некој проект. Значи нема проект ниту во амандманов, предвидувате некој проект кој што би се финансирал. Значи изостанува Предлог-Проект за финансирање со овој амандман. Амандманот 2 со кој што се предлага намалување на планираните субвенции во Програмата Ј70 – Одржување на јавна чистота за 14 милиони денари и реалокација во Програмата – Изградба на јавно осветслување, не можеме да го прифатиме од две причини. Прво овој Совет во текот на минатата година ги донесе двете Оперативната Програма за функционирање на КП „Комуналец“ за 2021 година и Финансискиот план на ЈКП „Комуналец“за 2021 година, во кои што ЈКП има елоцирано средства, субвенции во вкупен износ од 60 милиони денари, на кој што значи му се вградени во Финансискиот план за оваа година. Ние со Ребалансот само успеваме да одговориме на нивниот финансиски и оперативен план за оваа година. Во однос на тековното субвенционирање 54 милиони денари и капитал од субвенционирање од 60.447,000 денари за субвенционирање на набавката на комуналното возило, кое што „Комуналец“ го набави во текот на минатата година, а стасува за исплата во Август месец оваа година и со тоа ги затвораме тие проектирани 60 милиони за „Комуналец“. Од друга страна во Програмата изградба на јавно осветлување нема проекти за изградба на јавно осветлување во вредност... значи не гледам предлог за финансирање во вредност од 14.000.000 денари. Значи таа е значителна сума на пари, а во Општината не постои проект подготвен за изградба на јавно осветлување на било која локација во градов на овој износ. Доколку предлагачот има готов проект да го достави до Секторот за урбанизам, тогаш би барале и средства за реализација во текот на оваа година. Амандман 3 со кој што се бара намалување на предложените субвенции во износ на 70 милиони денари, пардон на 10 милиони денари за да се изврши реалокација во Програмата ЈИ0 – Изградба на системи за прочистување и одведување на отпадни води, истиот проблем го имаме, значи не можеме тие средства да ги реалоцираме заради обврските што ги имаме кон ЈП. Амандман со кој што се бара пренамена на 761.000 денари од социјални трансфери – стипендии за поддршка на млади таленти и спортисти, јас ќе ви кажам само податок дека заклучно со месец Јули, планираните средства за трансфери за социјални трансфери се исплатени во целост, така да со Ребалансот овозможуваме уште, планираме уште 630.000 денари со цел да можеме да одговориме до крајот на годината на социјално ранливите категории за исплата на одредени средства и износи, кои што би им биле најнеопходни на навистина најзагрозените домаќинства и семејства во овој град и во оваа општина. Додека за стипендии за поддршка на млади таленти во проектираниот Буџет за 2021 година алоцирани се средства во две подпрограми: Подпрограма А000 Совет каде што се алоцирани 30.000 денари за стипендирање, односно за награди на ученици од основното и средното образование за тие кои што оствариле значаен успех на државни и меѓународни натпревари. Од планираните 300.000 денари, таму се потрошени 100.000 денари за цел овој период. Значи имаме доволно средства до крајот на годината. Додека за стипендии и поддршка на млади таленти спортиски во Програмата Л00 – Спорт и рекреација планирани се 500.000 денари. Заклучно со вчерашниот ден, реализирани се 10.000 денари, односно имаме слободни 490.000 денари. И 150.000 денари во Програмата А0 тоа се доволно средства до крајот на годината да се поддржат успесите на нашите најмлади сограѓани. Од тие причини и овој амандман не можеме да го прифатиме, односно го одбиваме. Ви благодарам.

**ЕЛЕНЧЕ ТАШКОВСКА:**

Ви благодарам господине Звездакоски. Дали некој друг се јавува за збор?

Бидејќи никој не се јавува за збор ги ставам амандманите на гласање

Амандман 1 кој е „за“?

Кој е „против“, кој е „воздржан“?

7 членови на Советот гласаа „за“, 15 „против“ и 1 „воздржан“.

Констатирам дека со 7 гласови „за“, 15 гласови „против“ и 1 глас

„воздржан“, овој амандман не е прифатен.

Го ставам на гласање Амандманот број 2 кој е „за“?

Кој е „против“, кој е „воздржан“?

9 членови на Советот гласаа „за“, 15 „против“ и 1 „воздржан“.

Констатирам дека со 9 гласови „за“, 15 гласови „против“ и 1 глас

„воздржан“, овој амандман не е прифатен.

Го ставам на гласање Амандман 3.

Кој е „за“? Кој е „против“, кој е „воздржан“?

9 членови на Советот гласаа „за“ и 15 „против“ и 1 „воздржан“.

Констатирам дека со 9 гласови „за“, 15 гласови „против“ и 1 глас

„воздржан“, овој амандман е одбиен.

Го ставам на гласање Амандман 4.

Кој е „за“? Кој е „против“, кој е „воздржан“?

10 членови на Советот гласаа „за“ и 15 „ воздржан“.

Констатирам дека со 10 гласови „за“, 15 гласови „воздржан“, овој амандман е одбиен.

Ако ја исцрпивме дискусијата околку Ребалансот на Буџетот, преминување на гласање и ве замолувам да се изјаснеме.

Кој е „за“ усвојување на Измени и дополнувања на Буџетот на Општина Прилеп за 2021 година?

Кој е „против“, кој е „воздржан“?

15 членови на Советиот гласаа „за“ и 10 „воздржан“.

Констатирам дека со 15 гласови „за“ и 10 воздржан, Измените и дополнувања на буџетот на Општина Прилеп за 2021 година се усвоени.

По **ВТОРАТА** точка од дневниот ред: - Одлука за измени на Одлуката за извршување на Буџетот на Општина Прилеп за 2021 година, пред да отворам претрес го повикувам претседателот на Комисија за финансирање и буџет, г-дин Александар Китаноски да го поднесе извештајот по однос на оваа точка. Повелете г-дине Китаноски.

**АЛЕКСАНДАР КИТАНОСКИ:**

Благодарам Претседателке.

Почитувани советници Одлуката за измени на Одлуката за извршување на Буџетот на Општина Прилеп за 2021 година се однесува на додавање на два става во член 12 со кои им се признава правото на исплата на патни дневни трошоци како и исплата за годишен одмор во висина од 60 % од просечната плата на денот на исплаќање на овој надоместок. Оваа одклука се однесува за 2021 година и важи за вработените во Општина Прилеп. Комисијата за финансирање и буџет едногласно со 5 гласови „за“ ја усвои оваа Одлука и им предлага на членовите на Совет истата да биде усвоена во предложениот текст. Ви благодарам.

**ЕЛЕНЧЕ ТАШКОВСКА:**

Благодарам господине Китаноски. Отворам претрес по однос на оваа точкa. Дали некој од советниците се јавува за збор?

Бидејќи никој не се јавува за збор ги молам членовите на Советот секој поеднечно, да се изјаснеме.

Кој е „за“ усвојување на Одлука за измени на Одлуката за извршување на Буџетот на Општина Прилеп за 2021 година?

Кој е „против“, кој е „воздржан“?

23 членови на Советот гласаа „за“.

Констатирам дека со 23 гласови „за“ Одлуката е усвоена.

По **ТРЕТАТА** точка од дневниот ред: - Измени и дополнувања на Програма за субвенционирање на јавните комунални претпријатија основани од ЕЛС Општина Прилеп, за 2021 година,пред да отворам претрес го повикувам претседателот на Комисијата за финансирање и буџет, г-дин Александар Китаноски да го поднесе извештајот по однос на оваа точка. Повелете г-дине Китаноски.

**АЛЕКСАНДАР КИТАНОСКИ:**

Почитувани советници со Измените во Програмата за субвенционирање на јавните комунални претпријатија основани од ЕЛС Општина Прилеп, за 2021 година, поконкретно за субвенционрање на годишните оперативни планови, планирани се средства во износ од 76 милиони денари од кои за ЈКП „Пазари“ планирани се 3 милиони денари, во Подпрограма Ј50 – Јавен локален превоз на патници 10 милиони денари, Подпрограма Ј70 одржување и користење на паркови и зеленило планирани се средства во износ од 54 милиони денари. За субвенционирање на годишните програми на ЈКП планирани се 22.715.000 денари и тоа во Подпрограма ЈП – Јавен превоз капитални расходи, планиран е износ од 15 милиони денари и Подпрограма ЈК – Јавна чистота – капитални расходи, планиран е износ на 7.715.000 денари. Комисијата за финансирање и Буџет на Советот му предлага да бидат усвоени овие програми за субвенционирање. Ви благодарам.

**ЕЛЕНЧЕ ТАШКОВСКА:**

Ви благодарам господине Китаноски. Отворам претрес по однос на оваа точкa. Дали некој од советниците се јавува за збор?

Бидејќи никој не се јавува за збор ги молам членовите на Советот секој поедниечно, да се изјаснат.

Кој е „за“ усвојување на Измени и дополнувања на Програма за субвенционирање на јавните комунални претпријатија основани од ЕЛС Општина Прилеп, за 2021 година?

Кој е „против“, кој е „воздржан“?

15 членови на Советот гласаа „за“ и 7 „воздржани“.

Констатирам дека со 15 гласови „за“ и 7 гласови „воздржан“, Програмата е усвоена.

По **ЧЕТВРТАТА** точка од дневниот ред: - Измени на План на развојни програми на Општина Прилеп за 2021 година пред да отворам претрес го повикувам претседателот на Комисијата за финансирање и буџет, г-дин Александар Китаноски да го поднесе извештајот по однос на оваа точка. Повелете г-дине Китаноски.

**АЛЕКСАНДАР КИТАНОСКИ:**

Почитувани советници, со Предлог-Измените на Планот на развојни програми на Општина Прилеп за 2021 година се врши замена, оносно се бриши Развојната Програма ЈДБ – Реконструкција на Стара чаршија. На неколку наврати по барање од дуќанџиите од Старата чаршија, односно со лицата кои што имаат деловни објекти, беше одржана средба со представници од ЛС. Нивното барање е дека во овој момент не е потребно да се започне со реконструкција на Старата чаршија. Како причина за бараното одложување на овој проект е наведено минатогодишното нивно неработење поради пандемијата, како и намалените нивни приходи на почетокот, како и оваа година. До Општината е доставено и барање со околу 200 потписи од корисниците на овие деловни објекти за одложување на реконструкцијата. Од овие причини се врши измена на оваа Развојна програма. Комисијата за финансирање и буџет до членовите на Совет предлага да се усвои оваа точка. Ви благодарам.

**ЕЛЕНЧЕ ТАШКОВСКА:**

Ви благодарам г-дине Китаноски. Отворам претрес по точкaта. Дали некој од членовите на Советот бара збор?

Бидејќи никој не се јавува за збор ги молам членовите на Советот , да се изјаснат.

Кој е „за“ усвојување на Измени на План на развојни програми на Општина Прилеп за 2021 година?

Кој е „против“, кој е „воздржан“?

15 членови на Советот гласаа „за“ и 7 гласови „воздржан“.

Констатирам дека со 15 гласови „за“ и 7 гласови „воздржан“, Измените во развојните програми се усвоени.

По **ПЕТТАТА** точка од дневниот ред: - Решение за избор на Командир на Полициска станица од општа надлежност – Прилеп....

Повелете.

**ДЕЈАН ПРОДАНОСКИ:**

Согласно она што го кажавме кога се разгледуваше и се утврдуваше дневниот ред, така и сега најавив, така и ќе постапиме, нашата советничка група ВМРО – ДПМНЕ ќе ја напушти седницава и нема да ја разгледува нареднава точка. И уште една напомена, Градоначалник во еден минат период Вие согласно вашите законски овластувања имавте можност и спречивте, направивте стопиравте една неправилна одлука, која беше за „Пазари“. Ве повикувам и сега добро да размислите и да ја стопирате ова одлука, која што Советов еве и покрај сите разговори и преговори се обидува да ја протурка на... и да ја загрози, односно да ја внеси работата на Советот во незаконски легитимни води. Благодарам.

**ЕЛЕНЧЕ ТАШКОВСКА:**

Процедурално си кажавте, Ваше право е како ќе реагирате. Советот не е дведен во заблуда, ние се консултиравме. Има тука официјални лица од Министерството за внатрешни работи и ќе си го кажат своето мислење. И добро беше да бидете присутни и да слушнете за што се работи, а не еднострано да ги гледате работите и синуации овде пред Советот и другите присутни после да доставувате и пред јавноста и да доведувате во заблуди. Замолувам представникот од полиција да се обрати до присутните советници со оглед на тоа што до нас има стигнато до мене како претседател, пред самиот почеток на оваа седница, од страна на овластено лице укажување. Незнам како би го нарекла ова? Предмет: Укажување или Информација за повреда на закон. Бидејќи ние како Совет во целата оваа постапка немаме никакви ингеренции. А Предмет: Укажување или Информација за повреда на закон во делот на Министерот вика за внатрешни работи до денес нема доанесено никакво решение за разрешување на Командирот на ПС општа надлежност – Прилеп, Кире Спиркоски, ниту пак има таква можност. Е сега, се повикува на дел каде што со влегувањето во притвор на посоченото лице од страна на Министерот за внатрешни работи Оливер Спасовски, правата и обврските на Кире Спиркоски од работниот однос во МВР му мируваат, а со тоа и Договорот за вработување на работното место Командир на ПС не престанува да важи и работодавачот не смее да го раскине овој договор. Значи ова е само видување на една страна. Ние се обративме и обезбедивме представник од Министерството за внатрешни работи, односно Началникот на Одделението за внатрешни работи – Прилеп, па ве молам по однос на овие наводи да се произнесете. Повелете.

**КОВИЛОСКИ МВР:**

Почитувана Претседателке на Советот на Општина, Почитуван Градоначалник, почитувани советници, почитувани останати гости и присутни,

До Советот на Општина Прилеп од страна на Министерот за внатрешни работи г-динот Оливер Спосовски, на ден 15.07.2021 година, доставена е листа на кандидати за избор на Командир на ПС од општа надлежност – Прилеп. Ваквата постапка се спроведува врз основа на членот 24 од Законот за полиција, а во врска со членот 3 од Упатството за избор на Командир на ПС од општа надлежност во секторите за внатрешни работи при Министерството за внатрешни работи. Врз основа на ова Упатство, сакав да потенцирам бидејќи се појавија одредени дилеми кај одредени присутни тука советници. Значи во членот 8 од Упатството е предвидено дека целокупната постапка за спроведување на избор во рамките на Министерството за внатрешни работи се спроведува од страна на Одделот за правни работи, судски постапки и управуваање со човечки ресурси. Така да сите правни аспекти околу овој избор се во нивна надлежност. Оваа листа на кандидати значи е изготвена од страна на овој Оддел за правни работи, додека кандидатите ги бира Министерот за внатрешни работи. Јас би сакал да апелирам при постапката на избор и доколку има излагање на одредени советници, да се раководите од начелото на презумција на невиност бидејќи на Кире Спиркоски му мирува работниот однос во МВР и согласно членот 45 од Законот за работни односи во моментот кога ќе престанат причините за ваквата одлука, истиот би можел да се врати во МВР и да биде распореден на работно место кое ќе биде согласно неговото образование и рангот, кој го има достигнато во кариерниот распон. Ви благодарам.

**ЕЛЕНЧЕ ТАШКОВСКА:**

Ви благодараме г-дине Ковилоски. Дали има некоја дилоема од страна на советниците да го искористиме присуството на г-динот Ковилоски да поставите прашање. Бидејќи само мала констатација од она што го слушнав г-дине Ковилоски, членот 45 од Законт за работни односи според кој му е дадено првично решение со кое се става во мирување работен однос, а не работно место како што се толкува. Значи има разлика меѓу работен... ова сакаме да го потенцираме меѓу работен однос и работно место. Во оваа ситуација ставен е во мирување работниот однос, колку што успеав да ве разберам. Дали некој друг сака да праша нешто да го искористиме присуството на представникот?

Бидејќи никој не се јавувба за збор по однос на г-динот Ковиоски, претходно ќе го замолам претседателот на Комисијата за мандатни прашања избор и именување, г-дин Валентин Божиноски да го поднесе извештајот сублимиран заедно со Комисијата за општествени дејности и заштита на правата на децата, по однос на оваа точка. Повелете г-дине Божиноски.

**ВАЛЕНТИН БОЖИНОСКИ:**

Благодарам. Почитуван Градоначалник, почитуван Претседател на Совет, почитувани колеги советници, почитувани гости добар ден. Комисијата за мандатни прашања избор и именување одржа седница во вторникот со почеток во 10,оо часот по една точка на дневен ред: - Предлог – Решение за избор на Командир на ПС од општа надлежност – Прилеп. Како што потенцираше и Претседателката до Светот на Општина Прилеп е пристигнат предмет со листа на кандидати за избор на командир. Истата листа беше доставена на Комисијата за мандатни прашања избор и именување. Комисијата се одржа во полн состав. Ги разгледа предлозите од кои имаше 3 предлози, а тие ќе ви ги прочитам:

Под број 1 Дарко Цуцулески од татко Раде, државјанин на Република Северна Македонија, Македонец, роден во Прилеп на 06.09.1975 година со живеалиште во Прилеп на ул.11-ти Октомври“ бр. 155 со завршено високо образование – Факултет за економија и 24 години работно искуство во Полиција.

Под број 2 Тошко Перушески од татко Јосиф државјанин на Република Северна Македонија, Македонец, роден во Прилеп на 24.09.1979 година со живеалиште во Прилеп на ул.„Ѓорче Петров“ бр. 36 со завршено високо образование – Правен факултет и 17 години работно искуство во Полиција.

И предлог број 3 Трајан Комициоски татко Стојче државјанин на Република Северна Македонија, Македонец, роден во Кривогаштани на 04.06.1980 година со живеалиште во Кривогаштани на ул.„Гоце Делчев“ бр. 50 со завршено високо образование – Факултет за туризам и менанџмент и 21 година работно искуство во Полиција.

Е сега во делот на Законот за Командир на ПС од општа надлежност, согласно член 24 , кој што го прочита претходно господинот, од Законот за полиција може да биде избрано лице, кое покрај општите услови за основање на работен однос во Полицијата, предвидено со овој Закон, треба да има завршено соодветно високо образование, кое тројцата кандидати го исполнуваат условот, и да има работно искуство во Полиција од најмалку 6 години. Значи по разгледувањето на овие предлози, кандидатите ги исполнуваат сите услови за да бидар предложени како кандидати за Командир на Полициска станица. Тројцата кандидати беа повикани на Комисијата, имаа кратко излагање и нивна биографија еден по еден и Комисијата одлучи едногласно да предложи до Советот за Командир на ПС од општа надлежност Прилеп да биде Дарко Цуцулески. Ви благодарам.

**ЕЛЕНЧЕ ТАШКОВСКА:**

Ви благодарам. г-дине Божиноски. Инаку да напоменам дека Комисијата за мандатни прашања, избори и именувања работеше заедно со Комисијата за општествени дејности и заштита на правата на децата, која што понатаму има директни надлежности над работата на ПС од општа надлежност и Извештајот кој што го даде г-динот Божиноски сублимиран заедно со работата на Комисијата за општествени дејности. Отворам претрес по однос на предлогот кој што го даде г-динот Божиноски.

Дали некој од членовите на Советот бара збор?

Бидејќи никој не се јавува за збор го ставам на гласање пределогот Дарко Цуцулески да биде Командир на Полициска станица од општа надлежност - Прилеп

Кој е „за“ Предлогот Дарко Цуцулески да биде Командир на Полициска станица од општа надлежност - Прилеп?

Кој е „против“, кој е „воздржан“?

15 членови на Советот гласаа „за“ и 1 „воздржан“

Констатирам дека со 15 гласови „за“ и со 1 глас „воздржан“, Решението е усвоено.

Го повикувам г-динот Дарко Цуцулески да се обрати пред советниците.

**ДАРКО ЦУЦУЛЕСКИ:**

Благодарам. Почитуван Градоначалник, почитуван Претседател на Совет, почитувани советници и почитувани гости, добар ден.

Јас, како што кажаа претходно повторно ќе ви се представам Дарко Цуцулески роден 06.09.1975 година во Прилеп каде и живеам на ул.11-ти Октомври“ бр.155, сопруг, татко на 3 деца. Вработен, после завршувањето на моето основно образование се запишувам во средно полициско училиште во Скопје. Каде во 1997 година завршувам средно Полициско училиште. Се врќам во СВР – Прилеп како вработен помлад полицаец се до 2000 година. Во 2000 година сум прераспоредед во ПО Ропотово. Таму исто работам полицаец до 2004 година. Во 2004 година бев повторно распореден во ПС за БПС во Прилеп се до 2016 година. Во цело ова време од 1997 година па се до 2008 година исто така можам да посочам дека бев и учесник особено во посебните единици каде што целовремено бев на терен. Во 2012 година се запишувам на факултет, каде во 2016 година го завршувам факултетот, за во 2017 година добивам Решение инспектор – водич на безбедносен реон ВБПС Прилеп. Каде во Јануари 2018 година добив Решение помошник командир, односно Командир на ПО за БПС – Прилеп. Во Март 2021 година назначен сум како началник на ОВР Демир Хисар каде што во Април повторно се враќам во ОВР Прилеп како ВД Командир. Исто како и досегашната моја работа. Со 24 години работно искуство ќе се залагам за чесно и професионално извршување на работните задачи, одржување на јавниот ред и мир, заштита на граѓаните, личната сигурност и имотот. Секогаш ќе бидам тука во интерес на граѓаните. Се надевам исто како и досега ќе имаме взаемна соработка со вас граѓаните, ЛС и сите институции во градов. И мислам дека со заедничка соработка ќе добиеме позитивни резултати. Ви благодарам. Ви благодарам на довербата и се надевам дека исто како и досега ќе продолжиме.

**ЕЛЕНЧЕ ТАШКОСКА:**

Ви благодарам Цуцулески. Честитки од името на Советот и ќе ве држиме за збор, ова што го кажавте. Со оглед на тоа што... предлагам процедурално осмата точка да ја разгледуваме пред 6-та и 7-мата точка.

По **ОСМАТА** точка од дневниот ред: - Одлука за давање согласност на тримесечниот извештај за финансиското работење на ЈКП „Водовод и канализација“-Прилеп за период од 01.04.2021 година до 30.06.2021 година, пред да отворам претрес го повикувам претседателот на Комисија за финансирање и буџет, г-дин Александар Китаноски да го поднесе извештајот по однос на овaa точка. Повелете г-дине Китаноски.

**АЛЕКСАНДАР КИТАНОСКИ:**

Благодарам Претседателке.Комисија за финансирање и буџет го разгледа и Тримесечниот извештај за финансиското работење на ЈКП „Водовод и канализација“-Прилеп за период од 01.04.2021 година до 30.06.2021 година. Во овој период ова ЈП има остварено приходи од 50.101.353 денари, а расходите се на износ од 48.613.635 денари. Комисија за финансирање и буџет со 3 гласа „за“ и 1 „воздржан“ го усвои овој квартален извештај. Ви благодарам.

**ЕЛЕНЧЕ ТАШКОВСКА:**

Ви благодарам г-дине Китаноски. Отворам претрес по однос на точката.

Дали некој од членовите на Советот бара збор? Повелете.

**НИКОЛА ГАБРОВСКИ:**

Добар ден на сите. Имам неколку прашања и забелешки до представниците од „Водовод и канализација“. Ме интересира под ставка 7699 – Останати приходи од работењето, позитивно што тие приходи се зголемени, меѓутоа ме интересира на кои услуги се однесуваат овие стекнати приходи во споредеба со истиот квартал во минатата година, истиот квартал, зголемени за 1 милион денари. Тоа е за приходите.

Ставка 44131 - трошоци за тековно одржување, кварталот во минатата година оваа ставка изнесувала 707.000 денари, а сега е 1.424.197 денари и ме интересира на што се однесува ова зголемено учество на трошоците во вкупниот износ? И сакам да ми се објасни ставка 42111, вели надоместок на плати за годишни одмори. Јас знам што значи надоместок на плати за годишни одмори, меѓутоа ме интересира зошто си дозволуваат ЈП, работниците да не ги користат годишните одмори, туку да бидат на работа и за тоа да земаат плус плата, ако е така? Иначе на што би се однесувало имате можност да одговорите бидејќи така како што гласи и така како што е поставено ствара малце и недоумица. Надомсток на плата за годишен одмор. За годишен одмор секако се добива плата, а зошто е сега надоместокот на плата на годишниот одмор, па баш ме интересира за што станува збор. И последното прашање сега за сега, доколку не бидам поттикнат за реплика. Ме интересира што стана со 5-те милиони заробени во Еуростандард банка од Проектот што го практикуваше ЈКП „Водовод и канализација“ заедно мислам дека беа со грчка фирма, така мислам дека беше, во која што беа вклучени и грците. Благодарам.

**ЕЛЕНЧЕ ТАШКОВСКА:**

Ви благодарам г-дине Габроски. Г-дине Јанески Вие ќе одговорите на прашањата? Повелете.

**ЕМИЛ ЈАНЕСКИ:**

Почитувани советници, неколку прашања, практично во едно прашање, првото прашање беше за овие 2 милиони, сега се 3 милиони и тие не се пари, тие се средства, кои се книжат на приходната страна, а се однесуваат на амортизацијата од донација. Не се тие остварени приходи реални и не се приходни средства, туку сметководствено амортизацијата од донации се книжи на приходната страна и влегува секогаш кога се изработува биланс на успехот, приходи минус расходи на ставките над 7.50, 7.60, 7.70 на приходната страна.

Второто прашање се однесуваше за трошоците за тековно одржување. Се работи за трошоци за ударни дупки, имаме поголем број на дефекти. Подолго време немаше асфалтна база и наеднаш дојде да се асфалтираат поголеми м2 и трошокот наеднаш порасна. Плус споредбено ако гледате минатото тромесечие па немаме трошоци за асфалтирање на ударни дупки, така да на крајот на годината вероватно овие трошоци ќе бидат од прилика исти како и претходната година. Се прелеваат од едно во друго тромесечие. Ова што ме прашавте за надоместоци за годишен одмор, тоа се работи за К 15. Така се евидентира, така се книжи и ние имаме обврски и по Законот за работни односи и во Гранковиот Колективен договор да издвојуваме средства за К 15 и за новогодишен додаток за вработените во ЈКП. Да, да така е и официјалниот назив, така се евдентираат трошоци за новогодишен регрес и трошоци за годишен одмор. Едните средства лани ги исплативме во Септември заради короната имаше забрана од Владата да се издвојуваат средства. Оваа година се издвоија овие средства во април, мај месец. А ако погледнете и во 2019 година исто така околу мај месец се има исплатено, а и народски кажано К 15, а ова е К 15. Лани се исплатија негде во септември месец. Значи во наредниот тримесечен извештај тие нема да ги има, а споредбено со претходната година ќе ги видите во 2020 година во септември месец. И во врска со средствата во Еуростандард банка продолжува рочиштето, некаде мислам во септември месец, сега не ме држете за збор, има закажано расправа. Очекуваме овај да ги излачат средствата од стечајната маса. Апсолутно излачено прво бараме да ги излачат од стечајната маса бидејќи тие средства искрено, ајде незнам како се осуди стечајниот управник да ги стави во стечајната маса. Се дојдени после ликвидација на банката и се влезени во вкупната стечајна маса воопшто до претпријатието не дојде известување, ниту јас има потпишано налог за тие средства да се префрлат на девизната сметка на проектот за да може истиот, ајде да речам да ги стави во стечајната маса на девизната сметка на проектот, туку се дојдени на заедничката девизна сметка на банката после одземање на лиценцата на банката, после 12 август минатата година. Се надевам дека Судот е тој што ќе пресуди и ќе ги земе сите аргументи во обзир и овие средства ќе ги излачи и ќе ги префрлиме на името на проектот. Благодарам.

**ЕЛЕНЧЕ ТАШКОВСКА:**

Ви благодарам г-дине Јанески. Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот, да се изјаснат.

Кој е „за“ усвојување на Одлука за давање согласност на тримесечниот извештај за финансиското работење на ЈКП„Водовод и канализација“-Прилеп за период од 01.04.2021 година до 30.06.2021 година?

Кој е „против“, кој е „воздржан“?

14 членови на Советот гласаа „за“и 7 гласови „воздржан“.

Констатирам дека со 14 гласови „за“ и со 7 гласови „воздржан“, Одлуката е усвоена.

По **ШЕСТТАТА** и **СЕМАТА** точка од дневниот ред: - Одлука за давање согласност на Консолидираната сметка за 2020 година од ЈКП „Комуналец“ и ДООЕЛ „Терминал-Комуналец“-Прилеп; и

-Одлука за давање согласност на тримесечниот извештај за финансиското работење на ЈКП „Комуналец“-Прилеп за период од 01.04.2021 година до 30.06.2021 година, пред да отворам претрес го повикувам претседателот на Комисијата за финансирање и буџет, г-дин Александар Китаноски да го поднесе извештајот по однос на овие точки. Повелете г-дина Китаноски.

**АЛЕКСАНДАР КИТАНОСКИ:**

Почитувани советници од страна на Комисијата беше разгледана и Консолидираната сметка за 2021 година од ЈКП „Комуналец“ и ДООЕЛ „Терминал“. Од истата може да се види дека за 2020 година финансискиот резултат од оваа Консолидирана сметка е загуба од 248.926 денари.

Комисијата за финансирање и буџет го разгледа и Тримесечниот извештај за финансиското работење на ЈКП „Комуналец“-Прилеп за период од 01.04.2021 година до 30.06.2021 година. Во овој период ова ЈКП има остварено приходи од 52.653.819 денари, а расходите се на износ од 52.883.014 денари. Комисијата за финансирање и буџет со 4 гласови „за“ и 1 „воздржан“ ги усвои овие одлуки. Ви благодарам.

**ЕЛЕНЧЕ ТАШКОВСКА:**

Ви благодарам г-дине Китаноски. Отворам претрес по однос на овие две точки.

Дали некој одчленовите на Советот бара збор?

Повелете г-дине Габроски.

**НИКОЛА ГАБРОСКИ:**

Две работи, едната е за пофалба да речам. Гледајќи го Извештајот забележав дека доста зголемени приходи од селектираните материјали дали рециклирана пластика, хартија, најлони итн. Дали од фактот дека колку што разбрав и од тоа што го прочитав е од зголемување на цената, на откупната цена на овие материјали, што значи дека и во споредните дејности може да има добар приход којшто може да покрија некои поголеми расходи, бидејќи колку што видов за милион и две-три стотини илјади е разликата плус отколку во истиов период ланската година се обезбедиле тие средства. Меѓутоа, тоа е за пофалбата. Меѓутоа, ме интересира зошто во Извештаот е вметнато е донацијата на ЛС на товарното возило како капитална инвестиција на ЈП? Ако е донација е донација, вие не издвоивте спствени средства па да ги вметнете во делот на капитална инвестиција бидејќи во тој случај капиталната инвестиција би била милион и нешто денари. Вкупно наместо 6, би било 5, ајде карикирам бидејќи донацијата е некаде 4,5 милиони денари. Значи ме интересира зошто е вметнато во делот на капитална инвестиција, а општ е заклучокот дека ЈП многу малце средства издвојува за вакви капитални инвестиции, односно за опрема, која што може да донесе дополнителен приход бидејќи една од ставките коишто претрпеле зголемување во приходот е и работа од механизација. Значи за механизацијата од „Комуналец“ постои потреба, постои ангажирање и затоа и приходот е доста зголемен во однос на претходниот период. Меѓутоа, за да има механизација треба да се одделуваат средства, не е само во поглед на овие возила за подигнување на комунален смет туку и за градежни активности, кои би можело да ги изведува комуналнотио претпријатие со оглед на тоа доколку ја има таа механизација. Поготово што јас колку што се сеќавам пред една година или две ја проширивме дејноста на комуналното претпријатие, со тоа што дадовме дозвола, истото да може да обавува и нови услуги како што се осветлување и така нешто од прилика колку што знам. Значи тоа јавно претпријатие доколку се екипира како што треба, значи може дополнителен приход од овие активности да приходува. Благодарам.

**ЕЛЕНЧЕ ТАШКОВСКА:**

Ви благодарам г-дине Габроски. Одговара? Повелете г-ѓо Трумпеска.

**СНЕЖАНА ТРУМПЕСКА:**

Ви благодарам почитувана Претседателке, почитувани присутни,

На првата позитивна забелешка позитивна по однос на продаден селектиран отпад, значи да ви објаснам. Значи, да ви дообјаснам да, едно е зголемено за милион и нешто, не само за цената, него и ради количината. Ланската година во овој период беше стопирана продажбата на отпадот поради многу ниската цена. Затоа и споредбено да имаме зголемен приход по однос на цената, меѓутоа не е комплетна таа само зголемена цена.

Тоа е едното прашање. Второто прашање што ми го поставивте за донацијата за возилото, ако слушнавте во Ребалансот, за да ни ги доделат средствата баш за возилото, кога тие средства ќе легнат на сметката на ЈКП „Комуналец“, тогаш ќе се внесе во донации, додека тоа не се реализира, кај нас е внесено како капитална инвестиција. Значи мора да имаме легнати средства како донација од Општина и тогаш го пренесуваме на сметка на донации. Тоа е второт прашање. Трето, јас колку што заприметив, јавно осветлување немаме, тоа сеуште го немаме кај нас како дејност. Да, како сугестија, само сакав да ви кажам дека не му е проширена дејноста со ваков вид на дејност. Мислам дека бев јасна. Во ред ви благодарам.

**ЕЛЕНЧЕ ТАШКОВСКА:**

Ви благодарам. Дали некој друг се јавува за збор?

Бидејќи никој друг не се јавува за збор ги молам членовите на Советот, да се изјаснеме.

Кој е „за“ усвојување на Одлука за давање согласност на Консолидираната сметка за 2020 година од ЈКП „Комуналец“ и ДООЕЛ „Терминал-Комуналец“-Прилеп?

Кој е „против“, кој е „воздржан“?

15 членови на Советот гласаа „за“ и 7 „воздржан“.

Констатирам дека со 15 гласови „за“ и 7 „воздржан“, Одлуката е усвоена.

Кој е „за“ усвојување на Одлука за давање согласност на тримесечниот извештај за финансиското работење на ЈКП „Комуналец“- Прилеп за период од 01.04.2021 година до 30.06.2021 година?

Кој е „против“, кој е „воздржан“?

15 членови на Советот гласаа „за“ и 7 „воздржан“.

Констатирам дека со 15 гласови „за“ и 7 „воздржан“, Одлуката е усвоена.

По **ДЕВЕТТАТА и ДЕСЕТТАТА** точка од дневниот ред: - Одлука за давање согласност на Годишен план за вработување во 2022 година, на ЈОУ Дом за стари лица „Киро Крстески-Платник“-Прилеп; и

-Одлука за давање согласност на тримесечниот извештај за финансиското работење на ЈОУ Дом за стари лица „Киро Крстески-Платник“-Прилеп за период од 01.04.2021 година до 30.06.2021 година, пред да отворам претрес го повикувам претседателот на Комисија за финансирање и буџет, г-дин Александар Китаноски да го поднесе извештајот по однос на овие точки. Повелете г-дине Китаноски,

Повелете г-дина Китаноски.

**АЛЕКСАНДАР КИТАНОСКИ:**

Почитувани советници до членовите на Комисијата беше доставен Годишниот план за вработување во 2022 година, од страна на ЈОУ Дом за стари лица „Киро Крстески-Платник“- Прилеп. Со Годишниот план за вработување за

наредната година, во оваа установа се планираат 6 вработувања. Од разгледувањето на Кварталниот извештај за вториот квартал 2021 година, може да се види дека приходите на 903-10 се на износ од 3.396.210 денари, а тој износ е и како расходи на оваа сметка. Приходите на сметка 787 – 16 за овој квартал се на износ од 6.444.919 денари, додека расходите на оваа сметка се на износ од 4.296.745 денари. Комисија за финансирање и буџет на Советот му предлага да бидат усвоени овие две одлуки. Ви благодарам.

**ЕЛЕНЧЕ ТАШКОВСКА:**

Ви благодарам г-дине Китаноски. Отворам претрес по однос на точките.

Дали некој од членовите на Советот бара збор?

Бидејќи никој не се јавува за збор, ги молам членовите на Советот да се изјаснеме.

Кој е „за“ усвојување на Одлука за давање согласност на Годишен план за вработување во 2022 година, на ЈОУ Дом за стари лица „Киро Крстески-Платник“-Прилеп?

Кој е „против“, кој е „воздржан“?

15 членови на Советот гласаа „за“ и 7 „воздржан“.

Констатирам дека со 15 гласови „за“ и 7 „воздржан“, Одлуката е усвоена.

Кој е „за“ усвојување на Одлуката за давање согласност на тримесечниот извештај за финансиското работење на ЈОУ Дом за стари лица „Киро Крстески-Платник“-Прилеп за период од 01.04.2021 година до 30.06.2021 година?

Кој е „против“, кој е „воздржан“?

15 членови на Советот гласаа „за“ и 7 „воздржан“.

Констатирам дека со 15 гласови „за“ и 7 „воздржан“, Одлуката е усвоена.

По  **ЕДИНАЕСЕТТАТА** точка од дневниот ред: - Решение за именување претставник на Општина Прилеп во Училишниот одбор на ООУ „Добре Јованоски“-Прилеп, пред да отворам претрес го повикувам претседателот на Комисијата за мандатни прашања избор и именување, г-дин Валентин Божиноски да го поднесе извештајот по однос на овие точки. Повелете г-дине Божиноски.

Процедурално предлагам г-дине Божиноски да го поднесете и Извештајот по 12-тата точка, а претресот ќе биде поединечен. За двете точки да не ве повикуваме два пати бидејќи се работи за два извештаи.

**ВАЛЕНТИН БОЖИНОСКИ:**

Благодарам Претседателке. Како добро што разбрав, извештај да дадам за двете точки. Благодарам. Почитувани колеги советници бидејќи на претходната точка не бевте тука не ве поздравив. Комисијата за мандатни прашања избор и именување, заседаваше и по овие две точки: -Предлог - Решение за именување претставник на Општина Прилеп во Училишниот одбор на ООУ „Добре Јованоски“-Прилеп; и Предлог - Решение за разрешување и именување на член во Надзорниот одбор на ЈКП „Комуналец“ - Прилеп.

По првата точка Решение за именување претставник на Општина Прилеп во Училишниот одбор на ООУ „Добре Јованоски“-Прилеп, Комисијата го разгледа предлогот и предлага за член да биде Билјана Стојаноска – Чешларовска, бидејќи на претходниот член му е завршен мандатот. Комисијата со 4 гласа „за“ и 1 „воздржан“ го усвои овој предлог и предлага на Советот истиот да биде усвоен.

По втората точка - Решение за разрешување и именување на член во Надзорниот одбор на ЈКП „Комуналец“ – Прилеп, до Комисијата беше доставена неотповиклива оставка од претходниот член поради здравствени причини и истата му беше уважена и Комисијата предлага за член во Надзорниот одбор на ЈКП „Комуналец“ – Прилеп, да биде предложена Елена Петровска, дипломиран економист. Исто Комисијата со 4 гласа „за“ и 1 „воздржан“ го усвои овој предлог и предлага на Советот исто така да биде усвоен. Благодарам.

**ЕЛЕНЧЕ ТАШКОВСКА:**

Благодарам г-дине Божиноски. Отворам претрес по точката.

Дали некој од членовите на Советот бара збор?

Бидејќи никој не се јавува за збор ги молам членовите на Советот, да се изјаснеме.

Кој е „за“ усвојување на Решение за именување претставник на Општина Прилеп во Училишниот одбор на ООУ „Добре Јованоски“-Прилеп?

Кој е „против“, кој е „воздржан“?

15 членови на Советот гласаа „за“ и 7 „воздржан“.

Констатирам дека со 15 гласови „за“ и 7 „воздржан“,Решението е усвоено.

По  **ДВАНАЕСЕТТАТА** точка од дневниот ред: - Решение за разрешување и именување на член во Надзорниот одбор на ЈКП „Комуналец“ – Прилеп, отворам претрес.

Дали некој од членовите на Советот бара збор?

Бидејќи никој не се јавува за збор, ги молам членовите на Советот, секој поедничено да се изјаснат.

Кој е „за“ усвојување на Решение за разрешување и именување на член во Надзорниот одбор на ЈКП „Комуналец“ - Прилеп?

Кој е „против“, кој е „воздржан“?

15 членови на Советот гласаа „за“ и 7 „воздржан“.

Констатирам дека со 15 гласови „за“ и 7 „воздржан“,Решението е усвоено.

По  **ТРИНАЕСЕТТАТА** и **ЧЕТИРИНАЕСЕТТАТА** точка од дневниот ред: - Програма за изменување и дополнување на Програмата за уредување на градежно земјиштето на подрачјето на Општина Прилеп за 2021 година; и

-Програма за измена и дополнување на Програмата за финансирање на изработка на урбанистички планови на територијата на Општина Прилеп за 2021 година, пред да отворам претрес го повикувам претседателот на Комисија за урбанизам и заштита на животната средина, г-дин Никола Багески да го поднесе извештајот по однос на овие точки. Повелете г-дине Багески.

**НИКОЛА БАГЕСКИ:**

Благодарам Претседателке. Почитувана Претседателке, почитувани советници и гости,

Комисијата за урбанизам и заштита на животната средина ги разгледа овие две точки. Дополнувањето во Програмата за уредување на градежно земјиштето на подрачјето на Општина Прилеп за 2021 година се однесува на дополнување на урбанистички проект инфраструктура за изградба на водоснабдителен систем на Манастирот „Трескавец“, како и дополнување со изработка на ревизија на истиот. Додека дополнувањата во Програмата за финансирање на изработка на урбанистички планови на територијата на Општина Прилеп за 2021 година се однесуваат на два детални урбанистички планови и тоа за четврт 8 блок 8 точка 5 и четврт 12 блок 12 точка 8 и тука исто во оваа Програма се дополнува со урбанистички проект за изработка на водоснабдителен систем за Манастирот „Трескавец“. Комисијата им предлага едногласно на членовите на Советот овие две предлог-програми да бидат усвоени. Благодарам.

**ЕЛЕНЧЕ ТАШКОВСКА:**

Ви благодарам г-дине Багески. Отворам претрес по овие точки.

Дали некојод членовите на Совет бара збор?

Бидејќи никој не се јавува за збор ги молам членовите на Советот, да се изјаснеме.

Кој е „за“ усвојување на Програма за изменување и дополнување на Програмата за уредување на градежно земјиштето на подрачјето на Општина Прилеп за 2021 година?

Кој е „против“, кој е „воздржан“?

22 членови на Советот гласаа „за“.

Констатирам дека со 22 гласови „за“, Програмата е усвоена.

Кој е „за“ усвојување на Програма за измена и дополнување на Програмата за финансирање на изработка на урбанистички планови на територијата на Општина Прилеп за 2021 година?

Кој е „против“, кој е „воздржан“?

22 членови на Советот гласаа „за“.

Констатирам дека со 22 гласови „за“, Програмата е усвоена.

Бидејќи го исцрпивме днавниот ред, констатирам дека седницата е завршена. Ви благодарам за присуството и ви посакувам пријатен ден.

По исцрпувањето на дневниот ред, седницата заврши во 14,20 часот.

Број 09 – 1924/1 ПРЕТСЕДАТЕЛ

29.07.2021 година на Совет на Општина Прилеп

П р и л е п Еленче Ташковска с.р.

|  |  |  |
| --- | --- | --- |
|  |  |  |

СТЕНОГРАФ: Горица Чатлеска